Hotel Wassilioff i 2008. En ser nedgang til «Tatiana», navngitt efter kokka Tatjane Wassilioff (1843–1898). Foto: Mahlum 
I 1923 innviet man «Aamodtsalen», utsmykket av Asbjørn Aamodt (1893–1966).

**Hotel Wassilioff** er et hotell i Stavern. 

Hotellet ble etablert i 1844 av den russiske kontormannen Michael Wassilioff (1814–1875) fra Riga. Før 1840 rømte han for å unngå tjeneste i det russiske militære, og kom seg ombord i skuta til en kaptein Wurschmidt som skulle til Stavern. Wassilioff ble gift i 1841 med den to år yngre Anne Marie Jacobsdatter, som var gårdeier på kaien. Michael gjorde gården om til bakeri og hotell, og etablerte også dampskips-ekspedisjon. 

Deres sønn Ingebrigt Wassilioff (1842–1905) var utdannet maskinist, men overtok hotellet i 1867 og gjorde det viden kjent, da med søsteren Tatjane Wassilioff (1843–1898) som kjøkkensjef.De fikk tre stjerner i Baedeker's reiseguide som i 1878 utkom med sin første utgave som dekket Norge og Sverige. Wassilioffene døde i 1898 og 1905, men hotellet fortsatte å være et celebert hotell utover starten av 1900-tallet.

Hotellet brant i 1922, tre år før dets konkurrent Paulsens Hotell. Ved gjenoppbyggingen i 1923 ble utsmykningene i den såkalte «Aamodtsalen» utført av Asbjørn Aamodt (1893–1966) som da også flyttet til Stavern noen år efter. Hans venn Herman Wildenvey (1885–1959) og Gunnar Reiss-Andersen (1896–1964) var hyppige leietakere her, inntil også de fant seg fast bolig på stedet.

Wassilioffene som altså gikk bort rundt århundreskiftet, hadde ingen etterkommere. Dampskipsekspedisjonen ble etter Ingebrigts død i 1905 overtatt av Peder Pedersen, mens hotellet ble overtatt av frøken Marie Steinert (født 1878) fra Larvik. Dets senere eiere var Johan Fridmann Jensen og derpå Gerd Johansen, som i 1967 solgte til paret Anne Gerd og Gunnar Berseth,. I 2012 solgte Gunnar Berseth (født 1929) hotellet til fire par som aktet å drive det videre som familiehotell. I dag eies hotellet av Morten og Camilla Christensen og drives av hotelldirektør Morten Christensen.

Referanser
----------

1. ↑  Dette er antakeligvis den «skipsfører Gotfrid Wurschmidt» (1812–1883) som er nevnt på side 105 i Helene Dahl, *Stavernslekter fra 1700 til 1900* (nevnt lenger ned).
2. ↑  Ifølge folketellingen 1865 var Michael 54 år og kona Anne Marie 54 år i 1865.
3. ↑  Detaljene om bryllupet er hentet fra en diskusjon på DIS Norge i 2011.
4. ↑  Ifølge folketellingen 1885 for Fredriksvern herred var Engebret Micael Wassilioff født i 1842 og «Hotelvært og Dampskipsexpeditør», mens Tatjane Alexandrine Wassilioff (født 1843) var «Husbestyrerinde». De bebodde bruksnr. 13 på «Hjørnet af Tolbod- og Havnegaden». De scannede kirkebøker viser at Tatiane Alexandrine døde ugift av sukkersyge den 21. juni 1898, mens hotelvert Ingebrigt Mikal døde ugift den 9. august 1905 av hjerneslag
5. ↑  Hotellets storhetstid varte frem til den andre verdenskrig, ifølge Knut Haavik i artikkelen *Hotell Wassilioff blir på nytt kjendishotell* i VG den 2. juli 1969. Også Jan Christensen indikerer i så måte i *Superidyll med broget fortid* fra VG den 5. juli 1969, idet han nevner at Kristiania-familiene inngikk årvisse leieavtaler av hotellets rom og suiter
6. ↑  Historien om Michaels desertering er beskrevet på hotellets websider, men også på side 155–156 av boken *Fredriksvern og Stavern* fra 1992.
7. ↑  Bersethene kom ifølge *Hotel Wassilioff i Stavern skifter eier* i VG fra 7. desember 1967, fra stillingen som bestyrere av Vindfjellhytta ved Larvik og Grand Hotell i Sunndal.
8. ↑  Detaljene om fødselsår og senere eiere finnes i Helene Dahl, *Stavernslekter fra 1700 til 1900*, utgitt i 1990.

Eksterne lenker
---------------

* Offisielt nettsted for hotellet